title: Taluh penyu
text: Tata cara ngaryanin jaja taluh penyu inggih punika sané kapertama ngaryanin unti. Nyuh sané makikih kacampur gula Bali, uyah, yéh miwah don pandan tur kamasak kantos lebeng tur kadinginin. Lantas tepung baas ketan miwah don pandan kasangrai. Tepung sané sampun kasangrai kakepah dados kakalih, sané asiki kaanggén bahan tabur, asiki malih kaanggén lapisan di sisi. Tepung sané kaanggén lapisan di sisi kacampur yéh, uyah, miwah yéh pandan kantos kalis. Yéning sampun kalis, adonan punika kakukus salami limolas menit. Adonan sané sampun lebeng kadagingin unti tur kawentuk bunter-bunter lantas kataburin tepung baas ketan. Jaja taluh penyu makéh kaadol ring pasar tradisional.